

**Στην 40η θέση παγκοσμίως, η Οδοντιατρική Σχολή του ΕΚΠΑ σύμφωνα με την κατάταξη της**

**QS (Quacquarelli Symonds)**

[**https://www.topuniversities.com/university-rankings/university-subject-rankings/2020/dentistry**](https://www.topuniversities.com/university-rankings/university-subject-rankings/2020/dentistry)

Μια ακόμα πολύ μεγάλη διάκριση για την **Οδοντιατρική Σχολή του Εθνικού και Καποδιστριακού Πανεπιστημίου Αθηνών** επιφύλασσε η δημοσίευση των αποτελεσμάτων της παγκόσμιας κατάταξης Πανεπιστημίων του Οργανισμού **QS (Quacquarelli Symonds)** για το 2020**.** Σύμφωνα με τα αποτελέσματα αυτής της κατάταξης **η Οδοντιατρική Σχολή του ΕΚΠΑ, κατατάσσεται στην 40η θέση μεταξύ των 50 καλύτερων Οδοντιατρικών Σχολών του κόσμου**.

Η σημασία της συγκεκριμένης επιτυχίας αναδεικνύεται ακόμη περισσότερο από το γεγονός **ότι για δεύτερη φορά η Οδοντιατρική Σχολή εισέρχεται στις 50 καλύτερες σχολές Οδοντιατρικής παγκοσμίως** ανεβαίνοντας μάλιστα τέσσερις θέσεις σε σχέση με την περσινή κατάταξη.

Οι κατατάξεις της QS χρησιμοποιούν δεδομένα ειδικών γνωμοδοτών (peerreviews) που συλλέγονται από μεγάλο αριθμόερευνητών, ακαδημαϊκών και εργοδοτών. Επίσης, λαμβάνουν υπόψη τον αριθμό τον αριθμό ετεροαναφορών και την επιδραστικότητα του δημοσιευμένου έργου των καθηγητών και ερευνητών κάθε Σχολής ή Τμήματος. Πιο συγκεκριμένα βαθμολογούνται τέσσερα κριτήρια – δείκτες με διαφορετική βαρύτητα το καθένα. Τα κριτήρια αυτά είναι τα εξής:

1. **Ακαδημαϊκή Φήμη**. Η μέτρηση γίνεται μέσω έρευνας ερωτηματολογίου. Στο ερωτηματολόγιο χρησιμοποιούνται ακαδημαϊκοί διαφόρων ειδικοτήτων και ερωτούνται για τα κατά τη γνώμη τους 30 καλύτερα πανεπιστήμια στους τομείς εμπειρογνωμοσύνης τους, χωρίς να μπορούν να επιλέξουν το δικό τους. Μεταξύ 2015 και 2019 η QS συγκέντρωσε πάνω από 95.000 ερωτηματολόγια ακαδημαϊκών από όλο τον κόσμο. Το βάρος του συγκεκριμένου αυτού κριτηρίου στη συνολική βαθμολογία των Οδοντιατρικών σχολών για το 2020 είναι 30%.
2. **Φήμη μεταξύ των Εργοδοτών:** Πρόκειται για ίδιου τύπου με την προηγούμενη έρευνα ερωτηματολογίων, μόνο που απευθύνεται σε δείγμα εργοδοτών των αποφοίτων των πανεπιστημίων. Πάνω από 45.000 ερωτηματολόγια εργοδοτών παγκοσμίως έχουν ληφθεί υπόψη μεταξύ των ετών 2015 και 2019. Τα ερωτηματολόγια αυτά δίνουν μια σημαντική εικόνα και πληροφορίες, όσον αφορά τις προσλήψεις αποφοίτων των Πανεπιστημίων. Στην έρευνα αυτή έχουν συμμετάσχει εργοδότες από όλους τους τομείς της Οικονομίας, και ανάμεσα τους εταιρίες όπως το Facebook, η Google, η Wells Fargo, η Bank of America κ.α Το βάρος του κριτηρίου αυτού για τις οδοντιατρικές σχολές είναι 10%.
3. **Αριθμός ετερο-αναφορών ανά εργασία**. Η QS χρησιμοποιεί τα δεδομένα της βάσης Scopus. Αθροίζεται ο συνολικός αριθμός ετερο-αναφορών σε εργασίες της τελευταίας πενταετίας που συνεγράφησαν από μέλη ΔΕΠ του Πανεπιστημίου πάνω στο συγκεκριμένο επιστημονικό τομέα και διαιρούνται με τον αντίστοιχο συνολικό αριθμό καθηγητών και ερευνητών. Το βάρος του συγκεκριμένου κριτηρίου στη συνολική βαθμολογία των οδοντιατρικών σχολών για το 2020 είναι 30%.
4. Ο **δείκτης h-index** είναι ένας τρόπος μέτρησης τόσο της παραγωγικότητας όσο και της επίδρασης του δημοσιευμένου έργου ενός επιστήμονα ή ερευνητή. Ο δείκτης βασίζεται στο σύνολο των πιο συχνά αναφερόμενων έργων του ακαδημαϊκού και στον αριθμό των παραπομπών που έλαβαν σε άλλες δημοσιεύσεις. Το βάρος του συγκεκριμένου κριτηρίου στη συνολική βαθμολογία των οδοντιατρικών σχολών για το 2020 είναι 30%.

**Πίνακας 1: Η θέση και η βαθμολογία των επιμέρους κριτηρίων για την Οδοντιατρική Σχολή ΕΚΠΑ στην κατάταξη της QS**

|  |  |  |  |  |  |  |
| --- | --- | --- | --- | --- | --- | --- |
| Έτος | Θέση Παγκοσμίως | Ακαδημαϊκή Φήμη | Φήμη μεταξύ των Εργοδοτών | Αριθμός ετερο-αναφορών ανά εργασία | δείκτης h-index | Συνολική Βαθμολογία |
| 2020 | **40** | 51,5 | 72 | 86,8 | 84,3 | 74 |
| 2019 | **44** | 58,2 | 68,4 | 86,9 | 84,5 | 75,7 |
| 2018 | **-** | 47,3 | 67,9 | 89,5 | 81,3 | 72,2 |

**Πηγή:** Ιστοσελίδα και Εκθέσεις τηςQS (Quacquarelli Symonds)

Στον πίνακα 1, στον οποίο αποτυπώνεται η θέση και η βαθμολογία των επιμέρους κριτηρίων **για την Οδοντιατρική Σχολή του ΕΚΠΑ, την τελευταία τριετία**. Θα πρέπει να επισημανθεί ότι η ανώτερη συνολική βαθμολογία που μπορεί να λάβει ένα Πανεπιστήμιο είναι ο βαθμός 100. Η βαθμολογία της σχολής είναι εντυπωσιακά υψηλή  **στον δείκτη της ερευνητικής παραγωγής και στο δείκτη h-index,** αποδεικνύοντας την εμπιστοσύνη της διεθνούς επιστημονικής κοινότητας απέναντι στη Σχολή και την σημαντική απήχηση του ερευνητικού έργου που συντελείται σε αυτό.